Efter flere års rygter bekræfter Nordjyllands Politi, at rockergruppen Satudarah har afdeling i Aalborg. Det sker efter to drab i bandemiljøet i Aarhus. Samtidig har Nordjyllands Politi aktuelt på baggrund af situationen i Aarhus øget  fokus og vil være mere tilstede i dette miljø.

Den berygtede rockergruppe Satudarah har en afdeling i Nordjylland. Det bekræfter Nordjyllands Politi overfor TV2 Nord. Samtidig er to formodet banderelaterede drab i Aarhus-området med til, at politiet i Nordjylland nu øger sit fokus på bandemiljøet og vil være mere til stede i netop det miljø. - Vi har på baggrund af situationen i Aarhus øget vores fokus og vil være mere tilstede i dette miljø, lyder det i et svar til TV2 Nord fra vicepolitiinspektør ved Nordjyllands Politi, Anders Uhrskov. Ifølge rockergruppens egen Facebook-side, så skulle den 42-årige dræbte mand være et såkaldt prospect i rockergruppens Aalborg-afdeling - altså en form for rockerlærling. Dette kan hverken Nordjyllands eller Østjyllands Politi fredag be- eller afkræfte. Facebook-opslaget fra Satudarah MC Copenhagen, hvor de nævner den 42-åriges død, er fredag eftermiddag blevet slettet. På Facebook kan man dog finde en anden side for de såkaldte prospects kaldet "Prospect Chapter - Satudarah MC Aalborg Denmark". Her er den nu afdøde 42-årige mand med på flere af facebookgruppens billeder. Fra Østjyllands Politi lyder det, at de udelukkende kan bekræfte, at den 42-årige mand er fra Viborg, og at han har forbindelse til det kriminelle miljø i Aarhus. Nordjyllands Politi ønsker heller ikke at kommentere på drabet på den 42-årige mand, der menes at have relation til Aalborg. Koblet til hashsalg i udlandet Tidligere har Nordjyllands Politi ikke bekræftet, at rockerklubben Satudarah findes i Nordjylland. Kilder ved Nordjyllands Politi fortalte til TV2 Nord tilbage i 2017, at rockerklubben ville gøre sit indtog i Nordjylland, men det er ikke tidligere blevet officelt bekræftet af Nordjyllands Politi. I dag bekræfter Nordjyllands Politi i en mail overfor TV2 Nord, at  "vi har afdeling af grupperingen i Nordjylland, og Nordjyllands Politi er helt generelt opmærksomme på miljøet, der løbende monitoreres af politiet". Politiets arbejde på det område er i kølvandet af de seneste to drab begået i Aarhus intensiveret - dog er der ifølge politiets oplysninger ikke tale om lignende banderelaterede aktuelle konflikter i det nordjyske. -  Det er ikke vores opfattelse, at der er øget aktivitet i dette miljø. Vi følger helt generelt rockermiljøet tæt i hele politikredsen, lyder meldingen fra vicepolitiinspektør ved Nordjyllands Politi, Anders Uhrskov. Nordjyllands Politi ønsker ikke at kommentere på, hvor i Nordjylland Satudarah er til stede. Rockerklubben, der stammer fra Holland, er i udlandet flere gange blevet koblet sammen hashhandel, våben, vold og narkokriminalitet, og samtidig har klubben været i tæt konflikt med blandt andet Hells Angels i Tyskland og Holland. Navnet Satudarah er indonesisk og betyder "ét blod". Det skulle symbolisere, at alle, uanset race og kultur er, lige for gruppen.